La categoria de seniori, a ajuns în sferturile de finală la Campionatul European din 2001, unde a pierdut împotrivă rusului Pavel Kolobkov, și din nou la cel din 2002, pierzând de această dată cu maghiarul Gábor Boczkó. A cucerit prima sa medalie de Cupa Mondială cu bronzul la Grand Prix-ul de la Bratislava din 2003, dar nu s-a putut înscrie în timp la Campionatul Mondial din același an din cauza întârzierii delegației României. Totuși, s-a calificat la Jocurile Olimpice din 2004 de la Atena, ajungând în finală la turneul de calificare de la Gent. A devenit primul scrimer care a reprezentat România la spada masculin la Jocurile Olimpice. A trecut în primul tur de ucraineanul Bohdan Nikișîn, dar a fost eliminat în tabloul de 32 de italianul Alfredo Rota.